Právnická škola pracujúcich

Právnická škola pracujúcich (; skratka PŠP) bol počas komunistického režimu v Československu typ školy, určený na jednoročné vzdelávanie nových prokurátorov (títo absolventi sami seba nazývali „robotnícki prokurátori“) a dvojročné vzdelávanie nových sudcov.

Po februárovom prevrate 1948 prebiehala v Československu reorganizácia súdneho systému, kedy bola snaha o podriadenie justície komunistickému vedeniu. Ministerstvo spravodlivosti pod vedením Alexeja Čepičku konštatovalo prevahu nekomunistických kádrov v justícii. Aby bolo možné organizovať politické procesy, do justície museli prísť ideologicky spoľahliví ľudia. Zo začiatku do justície prichádzali „predfebruároví“ komunisti. To však nestačilo a komunistický režim zahájil výchovu nových právnikov z prostredia robotníkov a roľníkov. V období rokov 19481950 bola vyhlásená „právnická dvojročnica“. Počas tejto doby malo dôjsť k zmenám zákonov i obmene ľudí pracujúcich v justícii. Pretože však v tej dobe nebol dostatok vhodných kandidátov, ktorí by mohli nahradiť prepustených sudcov, a štúdium na transformovanej Právnickej fakulte Karlovej univerzity trvalo príliš dlho na to, aby jej absolventi dokázali tieto pozície obsadiť, bola založená Právnická škola pracujúcich. 22. decembra 1948 bol potom navyše prijatý zákon č. 319 Zb. „o zľudovení súdnictva“, ktorý mal zabezpečiť účasť ľudu na súdnom rozhodovaní.

Právnická škola pracujúcich bola zriadená Ministerstvom spravodlivosti v Prahe v roku 1948 a 1. decembra 1948 začala svoju činnosť. V novembri 1949 ju absolvovalo prvých 79 prokurátorov. 7. februára 1949 začala svoju činnosť jednoročná Právnická škola pracujúcich pri Povereníctve spravodlivosti v Bratislave. Riaditeľom a jedným z prednášateľov sa stal Karol Bedrna. Jej frekventanti skončili na vedúcich miestach v krajoch, okresoch a na oddelení Štátnej prokuratúry v Bratislave. Absolventi právnickej školy pracujúcich do roku 1952 obsadili viac ako tri štvrtiny miest v justičnom aparáte. 1. decembra 1950 bola Právnická škola pracujúcich v Prahe rozšírená o dvojročné štúdium pre až 80 nových sudcov.

Do roku 1952 bol absolventom udeľovaný akademický titul JUDr., neskôr absolventi na základe zákona č. 58/1950 Zb. o vysokých školách používali neakademické označenie „promovaný právnik“.

Skriptá pre poslucháčov Právnickej školy pracujúcich, ktoré však boli dodané škole až neskôr, boli napísané v spolupráci s Právnickou fakultou Karlovej univerzity, ideologickou sekciou právnej rady Komunistickej strany Československa a Právnickým inštitútom Ministerstva spravodlivosti. Tretinu prednášok štúdia tvorila teória marxizmu-leninizmu a dve tretiny právo, najmä trestné.

Podmienkou prijatia bolo členstvo v KSČ, prednosť mali uchádzači s vyššími straníckymi funkciami bez ohľadu na dosiahnuté vzdelanie.

V umení
Pomery v komunistickej justícii glosuje napríklad „trezorový“ film Skřivánci na niti z roku 1969:

 Referencie 

 Pozri aj 
 Jozef Brešťanský
 Karol Bedrna
 Politické procesy na Slovensku

 Zdroj 

Kategória:Dejiny práva
Kategória:Komunizmus na Slovensku
Kategória:Politické procesy v komunistickom Česko-Slovensku
Kategória:Súdne procesy